Mihál, Jozef, poslanec NR SR (2013-09-20):
Ďakujem. Vážená pani predsedajúca, vážený kolega predkladateľ, kolegyne, kolegovia, dovoľte povedať pár slov aj k tejto novele. Myslím si, že nechať odvody na zdravotné poistenie z podielov na zisku v tej podobe, ako to teda vyzerá dnes v zákone o zdravotnom poistení, respektíve ako to bude vyzerať po nadobudnutí účinnosti tej ostatnej novely k 1. 10. 2013, je veľká chyba. Inými slovami, aby som teda nepoužíval negáciu za negáciu, je dobré, ak v tomto parlamente sú návrhy, ktorých cieľom je zrušiť alebo prípadne znížiť odvody na zdravotné poistenie z podielov na zisku. Pre tých, ktorí nerozumejú tomu, o čo vlastne ide, tak ešte raz poviem, dvoma vetami, podstatu, aby vám to bolo jasné. Predstavte si podnikateľa, ktorý má obchodnú spoločnosť, je majiteľom obchodnej spoločnosti, eseročky alebo prípadne akciovej spoločnosti, táto jeho spoločnosť dosiahne zisk, povedzme, aby sa to ľahšie počítalo, 100 eur, 100 eur zisku dosiahne, lebo na každých 100 eur zisku, ako to dopadne, zaplatí z toho ako právnická osoba 23-percentnú daň, čiže zvýšili ste daň právnickej osoby z 19 na 23 %, čiže 23 eur zaplatí na dani a z tých zostávajúcich 77 eur, ktoré si zoberie, lebo je to jeho zisk, má na to, samozrejme, právo, to je zmysel podnikania, zaplatí 14-percentné zdravotné poistenie, zostane mu v prepočte čistých 66 eur. Čiže zo 100 eur, ktoré má ako odmenu za to svoje podnikanie, za tú svoju podnikateľskú činnosť, mu zostane 66. Inými slovami, ak to možno takto povedať, daňovo-odvodové zaťaženie takýchto podnikajúcich osôb je vo výške 34 %. Nechcem tu zdržiavať a krkolomne vysvetľovať, ako je to v prípade zamestnancov, takže to úplne skrátim. Daňovo-odvodové zaťaženie zamestnanca z takzvanej super hrubej mzdy alebo, ak chcete, z ceny práce je 36 %. To znamená, v tomto štáte, keď si to urobím ako záver, sa neoplatí podnikať, pretože tak sa radšej teda niekde zamestnám, pretože to zaťaženie zamestnania alebo podnikanie je úplne rovnaké. Čiže prečo by som sa namáhal, dával nejakú tvorivú činnosť do toho podnikania, snažil sa, dokonca zamestnával ďalších ľudí, trápil sa, riešil všetky možné problémy z hľadiska administratívnej náročnosti a všetko ďalšie robil, trápil sa s odborármi, trápil sa s vládou Roberta Fica, ktorá ma znova a znova zaťažuje a zdražuje mi plyn, pretože podnikateľom plyn sa zdražuje. Tak sa na to jednoducho vykašlem. Čiže takýto zákon o zdravotnom poistení nie je dobrý a treba s tým niečo urobiť. Na druhej strane ten spôsob, akým sa tie zdravotné odvody z dividend vlastne vyberajú, je tak naivný, že každý podnikateľ na druhej strane, ktorý má všetkých päť pohromade a nechce riešiť veci tým, že tú svoju činnosť zruší, že tú firmu zabalí, tak si nájde milión päť iných spôsobov, ako to zdravotné poistenie obísť. Kto chce vedieť, ako to urobí, nech sa ma spýta. Ja to tu verejne hovoriť nebudem, lebo zase budem niekým obvinený, že tu navádzam na neplatenie odvodov, ale tých milión päť spôsobom existuje. A sú úplne legálne a sú úplne v súlade so zákonom. Čiže robíte tu bábkové divadlo. Strašíte slušných ľudí, podnikateľov, zaťažujete ich daňami, odvodmi, ale pritom napríklad vaši sponzori, ktorých by v prvom rade bolo dobré zaťažiť aj 100-percentnou daňou za to, čo robia v tomto štáte, ako ho vykrádajú s vašou pomocou, sa smejú, pretože tí tieto spôsoby na rozdiel od drobných podnikateľov poznajú veľmi dobre. Tým radiť netreba. Ďakujem pekne. (Potlesk.)